A vissza nem térítendő támogatás továbbra is a program alapvető eleme. Az ösztöndíjprogram tekintetében a Bizottság továbbra is a kiszervezéshez folyamodott annak érdekében, hogy a kedvezményezettek időben és hatékonyan juthassanak hozzá a támogatásokhoz.

Továbbra is jelentős hiányosságok mutatkoznak a kedvezményezetteknek az uniós vívmányok hatékony végrehajtásához szükséges kapacitását illetően, és számos jogszabályt még mindig nem hagytak jóvá. A ciprusi török közösség azonban már jobban átlátja az uniós előírásoknak megfelelő jogszabályok végrehajtásával kapcsolatos kihívásokat.

A Bizottság továbbra is az újraegyesítés előmozdításának átfogó céljával folytatja a támogatási rendelet végrehajtását. A Bizottság készen áll arra, hogy a rendezési tárgyalások során elért megállapodások alapján alakítsa a programot.

A programcsoport a Nicosia északi részén található programtámogató irodán (EUPSO) keresztül tevékenykedik. Emellett a Bizottság ciprusi képviselete is otthont ad találkozóknak, szemináriumoknak és sajtótájékoztatóknak, valamint a sziget egész területén tájékoztatást nyújt a ciprusi nyilvánosságnak, többek között a támogatási programról. Továbbá a támogatási program keretében finanszírozott uniós tájékoztató központ számos kommunikációs és népszerűsítési tevékenységet végez, amelyek keretében tájékoztatást nyújt a ciprusi török közösség támogatását szolgáló uniós szakpolitikákról, prioritásokról és intézkedésekről, valamint előmozdítja az európai kultúrát.

A vízágazatban 10,9 millió EUR összegű építési beruházásra irányuló szerződést írtak alá 2018 decemberében az észak-nicosiai szennyvízgyűjtő csatorna nicosiai ágának kivitelezéséről. A Bizottság ezzel kapcsolatban aláírt egy 0,7 millió EUR összegű szolgáltatási szerződést is a munkálatok felügyeletéről. A munkák 2019 második negyedévében kezdődnek, és 33 hónapig tartanak. A projekt körülbelül 13 kilométernyi csatorna és 4 szivattyúállomás kivitelezésére terjed ki, amelyek lehetővé teszik Nicosia szennyvízének továbbítását a Nicosia Mia Milia/Haspolat városrészében működő közös szennyvíztisztító telepre – utóbbi maga is egy 2013-ban befejezett, uniós forrásokból finanszírozott projekt. Mivel a Nicosia központi, északi és déli részét lefedő, meglévő szennyvízgyűjtő csatorna már teljes kapacitáson működik, az észak-nicosiai szennyvízgyűjtő csatorna elősegíti több városi terület csatlakoztatását a szennyvíztisztító telephez, a települési szennyvíz kezeléséről szóló irányelvnek megfelelően.

Továbbá 2008 óta egy technikai segítségnyújtási szolgáltatási szerződés keretében létrehozott projektirányítási egység szolgáltatásokkal segíti a támogatási programok végrehajtását. E projektirányítási egység, amelyet 2018-ban „támogatásokkal kapcsolatos segítségnyújtással foglalkozó csoportra” neveztek át, a hatékonyság és megbízhatóság fokozása tekintetében továbbra is értékes segítséget jelent a Bizottság számára a támogatási programok operatív irányítása, végrehajtása és nyomon követése terén.

A 2015 novemberében indult második „Szakképzési, oktatási és munkaerőpiaci technikai segítségnyújtási projekt (VETLAM II)” 2018 novemberében fejeződött be. A projekt segítségével 41 foglalkoztatási normát vizsgáltak felül vagy fejlesztettek ki a szakmai készségek területén. A projekt hozzájárult továbbá a Nemzetközi Munkaügyi Szervezet (ILO) ISCO-08 normájának megfelelő szakmai besorolás, szakiskolai stratégiák, valamint három kiválasztott hátrányos helyzetű csoportot (fiatalokat, nőket és fogyatékossággal élő személyeket) célzó aktív munkaerőpiaci intézkedések kidolgozásához. Kialakították továbbá a munkaalapú tanulás és a gyakornoki programok értékelési eljárásait, valamint az értékelést végzők helyi csoportját is.

A vidékfejlesztés terén a Bizottság 2018 decemberében új szerződést írt alá a mezőgazdasági tanácsadási szolgáltatások keretében történő technikai segítségnyújtásról. A szerződés időtartama 30 hónap. A Bizottság 5 millió EUR költségvetésű pályázati felhívást is közzétett (Vidékfejlesztés IV; az összeg egyik fele állattenyésztésre, a másik fele pedig szántóföldi növényekre fordítandó). Az egyedi szerződéseket várhatóan 2019 negyedik negyedévében írják alá.

Végezetül, a civil társadalmat és a helyi közösségeket támogató programok keretében is foglalkoztak a szilárd hulladék kezelésének kérdésével. Az odaítélt támogatások kiterjednek az EU által kidolgozott koherens integrált szilárdhulladék-gazdálkodási tervnek megfelelő szilárdhulladék-átrakó állomások kialakítására és a zöldhulladék-kezelésre. A projektek megfelelő ütemben haladnak, és várhatóan 2020 decemberére fejeződnek be.

A veszélyes egészségügyi hulladékok kezelését szolgáló új sterilizáló létesítmény telepítése, üzembe helyezése és a létesítménnyel kapcsolatos képzések 2018 augusztusában zárultak le egy előzetes átvételi elismervény aláírásával. A projektet támogatta az egészségügyi hulladék kezelésére alkalmas fenntartható rendszer tervezésével és megvalósításával járó műszakikapacitás-építési projekt is. A végső kedvezményezett 2019-ben is részesül a projekt megvalósulását követő segítségnyújtásban a fenntartható üzemeltetés biztosítása érdekében.

A ciprusi török közösség 2018-ban továbbra is erősen igényli az Európai Unióval kapcsolatos információkat. Az uniós tájékoztató központ, amely az Európai Bizottság ciprusi képviseletével közös irányítás alatt működik, 2015 elején kezdte meg tevékenységét 3 millió EUR költségvetéssel, amely 60 hónapra szól (a szerződés meghosszabbításával). A szervezet nagymértékben ismertté tette az EU-t, az EU politikáit és a támogatási programot. Az uniós tájékoztató központ eddig több mint 25, Unióval kapcsolatos olyan témával foglalkozott, mint például a környezetvédelem (víz, energia, újrahasznosítás, biológiai sokféleség), a biogazdálkodás, a munkahelyi egészségvédelem és biztonság, az élelmiszer-biztonság, az állatjólét és az állategészségügy. Emellett kitértek olyan témákra is, mint az emberi jogok, a fogyatékossággal élő személyek jogai, a gyermekjogok, a nemek közötti egyenlőség, az LMBTQ személyek jogai és a fogyasztói jogok.

2018-ban is folytatódott a civil társadalom támogatása. A „Civic Space” elnevezésű, a civil társadalmi szervezetekre irányuló technikai segítségnyújtás keretében folytatódott a civil társadalmi szervezetek kapacitásainak építése, a civil társadalom fejlődése számára kedvező környezet előmozdítása, valamint a ciprusi görög és más uniós civil szervezetekkel történő hálózatépítés és közös cselekvés ösztönzése. 2015 óta a „Civil növekedés” elnevezésű mechanizmusa keretében a Civic Space projekt 49 aktív polgári szerepvállalással kapcsolatos kezdeményezést támogatott (közülük nyolcat 2018-ban) olyan területeken, mint a béke és megbékélés, ifjúság, oktatás, egészségügy, művészet, emberi jogok vagy környezet. Háromhavonta ült össze a civil társadalmi fórum, ahol a civil szervezetek közölhetik elvárásaikat és prioritásaikat. A civil társadalmi fórum az érdekvédelem katalizátoraként működött, és ösztönözte az állampolgári aktivitást.

A kulturális örökség védelme – amely a két közösség részvételével működő, kulturális örökséggel foglalkozó technikai bizottságon (TCCH) keresztül valósul meg – továbbra is fontos eleme a támogatási programmal elősegített megbékélési és bizalomépítési intézkedéseknek. A kulturális örökséggel kapcsolatos program összesen 14,7 millió EUR uniós támogatást kapott, amelyet a sziget kulturális örökségének részét képező 75 terület védelmének javítására fordítanak. Ez 58 befejezett építési projektet, 9 befejezett tervezési projektet és 8 folyamatban lévő projektet jelent. 2018-ban a főbb eredmény a Camii-Kebir minaret, a páfoszi hamám, a lárnakai Tuzla mecset, az Agia Triada régészeti lelőhely, valamint a Karpasia/Karpaz régészeti lelőhelyen az Agios Philon bazilika állagmegóvási munkáinak befejezése volt. Famagustában felújították az örmények Szent Mária és a karmeliták Szent Mária templomát, valamint a sánckaput és a Szent Anna templomot. Folyamatban van a létesítménygondozók készségeinek fejlesztése annak biztosítása érdekében, hogy a kedvezményezett közösségek megfelelően gondoskodjanak a helyreállított épületek fenntartásáról és gondozásáról.

A rendes éves forrásokon felüli 0,4 millió EUR összeget a 2017. évi támogatási programból finanszírozzák az eltűnt személyekkel foglalkozó bizottság külön kérésére. Az összeg a DNS-tesztek, valamint a feltárásokkal érintett közutakban és magánterületeken okozott károkkal kapcsolatos kártérítések és helyreállítási munkák magasabb költségeit fedezi. A kiegészítő összeg ezen túlmenően a Dikomo/Dikmen hulladéklerakó megvalósíthatósági tanulmányát is finanszírozza.

Az uniós tájékoztató központ emellett Facebook-bejegyzésekkel/emlékeztetőkkel, poszterekkel, valamint a közös tereiben megrendezett eseményekkel és projektnyitó rendezvényekkel is támogatta valamennyi pályázati felhívás és a támogatási programból finanszírozott egyéb projektek és események népszerűsítését. Stratégiai partnerségre lépett más uniós finanszírozású projektekkel, technikai segítségnyújtási projektekkel, valamint az érintett minisztériumokkal és civil szervezetekkel.

4.2.5.5–6. célkitűzés: A ciprusi török közösség felkészítése az uniós vívmányok bevezetésére és végrehajtására

A támogatási rendelet 5. és 6. célkitűzésének végrehajtása a Bizottság technikai segítségnyújtási és információcsere-programja (TAIEX) keretében történik, amely segíti a ciprusi török közösséget az uniós vívmányok végrehajtására való felkészülésben, tekintettel arra, hogy a ciprusi probléma átfogó rendezésének hatálybalépésekor visszavonják a felfüggesztésüket.

2018-ban folytatódott a segítségnyújtás az uniós vívmányok 17 fő területén vagy „szektorában”. 2018-ban összesen 207 eseményre került sor. A TAIEX keretében többek között szakértői küldöttségeket, műhelytalálkozókat és tanulmányutakat szerveztek. A ciprusi török közösség érdekelt szereplői az aktív TAIEX-szektorok többsége esetében sokkal nagyobb tájékozottságról tettek tanúbizonyságot az uniós vívmányok követelményeivel kapcsolatban.

Folytatódott a zöld vonalon keresztül bonyolított kereskedelem támogatása (866/2004/EK rendelet). A független szakértőket 2018-ban bevonták a burgonya és a citrusfélék rendszeres növényegészségügyi vizsgálataiba, az elemzendő mézminták levételébe és egy naprakész jegyzék összeállításába azokról a hajókról, amelyek fogásai alkalmasak a zöld vonalon keresztül bonyolított kereskedelemre.

4.3.Pénzügyi végrehajtás (szerződések és kifizetések)

4.3.1.Szerződéskötés

2018-ban a Bizottság 56,2 millió EUR összegű jogi kötelezettségvállalást írt alá, ami azt jelenti, hogy úrrá lettek a támogatási program keretében felgyülemlett, jelentős összegű lekötetlen források felett.

4.3.2.Kifizetések

2018-ban a kifizetések összértéke 26,3 millió EUR volt (míg 2017-ben 17,2 millió EUR).

4.4.Monitoring

A Bizottság a projektek zömének végrehajtásáért közvetlenül felelős (közvetlen irányítás). A bizottsági munkatársak intenzív felügyeletet gyakorolnak: folyamatos kapcsolatban állnak a vállalkozókkal, szúrópróbaszerű látogatásokat tesznek, helyszíni és irányítóbizottsági megbeszéléseket tartanak. A projektirányítási egység/támogatásokkal kapcsolatos segítségnyújtással foglalkozó csoport továbbra is segítette a Bizottságot a helyi közösségeknek, a kis- és középvállalkozásoknak, a vidéki vállalkozásoknak, a civil szervezeteknek, az iskoláknak és a szakképző szervezeteknek odaítélt, fejlesztési célú támogatási szerződések teljesítésének és a projektek megvalósításának monitoringjában, miközben a kedvezményezetteket is segítette a támogatási szerződések teljesítésére vonatkozó uniós szabályok alkalmazása terén, ideértve a másodlagos beszerzéseket is.

Ezenkívül a Bizottság számos szerződést hajt végre közvetett irányítás keretében. A végrehajtó szervezetek – például az UNDP, az EBRD, a British Council és a Northern Ireland Co-operation Overseas (NI-CO) – a vonatkozó keretmegállapodásnak megfelelően pilléres értékelés alá esnek és jelentést tesznek a Bizottságnak. A Bizottság szorosan részt vesz ezen intézkedések napi szintű nyomon követésében.

A TAIEX tekintetében a projektirányító csoport rendszeres monitoringülések keretében tekinti át és értékeli az eredményeket, és folytatja a tervezést. A TAIEX logisztikai műveleteit a TAIEX online igazgatási rendszere segítségével követik nyomon.

4.5.Ellenőrzés és kontrollok

A Belső Ellenőrzési Szolgálat 2017-ben ellenőrizte a Strukturálisreform-támogató Szolgálat, valamint a támogatási program pénzügyi irányítását. Az ellenőrzés többek között kiterjedt a tervezés megfelelőségére és a pénzügyi irányítás belsőkontroll-rendszerének (a pénzügyi munkafolyamat jogszerűsége, szabályszerűsége és hatékonysága) hatékony végrehajtására. A Belső Ellenőrzési Szolgálat megállapította a közbeszerzési eljárásokban alkalmazott belső kontrollkörnyezet bizonyos gyengeségeit, amelyeket a Belső Ellenőrzési Szolgálat ajánlásainak megfelelő cselekvési terv végrehajtása révén kezelnek.

Korrekciós intézkedésként a következőket hajtották végre: i. a támogatási programhoz tartozó közbeszerzési eljárás elindítását megelőzően szükségletelemzést végeznek az erre a célra kidolgozott új sablon segítségével, és a közbeszerzési eljárást ennek alapján választják ki; ii. ezzel párhuzamosan megfelelő nyomonkövetési táblázatokat dolgoztak ki a tervezett közbeszerzések nyomon követésére, a közbeszerzési eljárás elindításától a szerződés aláírásáig; iii. iránymutatási feljegyzéseket is közzétettek a hatályos szabályok tisztázása érdekében.

4.1.Értékelés

A statisztika terén a ciprusi török közösségben jelentős fejlesztésekre lesz szükség az uniós vívmányok jövőbeni alkalmazásához.

2018 novemberében a Strukturálisreform-támogató Szolgálat szerződést kötött az első eredményorientált monitoring (EOM) végrehajtásáról, amelynek célja legalább 16 intézkedés felülvizsgálata relevancia, hatékonyság, eredményesség és fenntarthatóság alapján. Ez segíteni fogja a Strukturálisreform-támogató Szolgálatot a támogatási program keretébe tartozó, uniós finanszírozású projektek montoringjában és az azokról való jelentéstételben. Az EOM-felülvizsgálatok szolgáltatási szerződésekre és támogatási programokra összpontosítanak, továbbá kiterjednek mind a folyamatban lévő, mind a nemrég lezárt szerződésekre. Az EOM-szerződés végrehajtása további két évre szól.